Les característiques meteorològiques del nostre país, amb un índex elevat de dies assolellats l'any, ens permeten gaudir més temps dels beneficis del sol.
El sol és una font de salut i benestar que intervé en la síntesi de la vitamina D necessària per fixar el calci i prevenir el raquitisme, actua en el tractament d'algunes malalties de la pell, alhora que participa en una sèrie de processos fisiològics essencials per al desenvolupament de l'organisme.
El sol per si mateix no és perjudicial, però cal evitar la sobreexposició a les radiacions solars.
Des del començament dels anys vuitanta, s'ha detectat un pronunciat increment de la incidència del càncer de pell, estretament vinculat al comportament i l'actitud personal envers l'exposició als raigs solars, així com la percepció social que el bronzejat és senyal de salut i de benestar.
L'exposició solar per si mateixa no és perjudicial, però cal prendre el sol amb cura per rebre els beneficis i evitar el riscos derivats d'una exposició excessiva.
S'ha demostrat que l'exposició excessiva al sol és el factor de risc més important del càncer de pell.
El càncer de pell melanoma està associat a un patró d'exposició solar intermitent, però intensa, amb episodis de cremades solars, com és típic de les vacances.
Les conseqüències d'aquest patró d'exposició són especialment importants en infants i adolescents, que tenen un risc més alt de patir cremades.
Càncer de pell melanoma: és el càncer de pell més agressiu i està associat a episodis de cremades solars.
És una malaltia poc freqüent, però amb una mortalitat elevada.
A Catalunya se'n diagnostiquen uns 740 casos (510 dones i 230 homes) cada any, i representa l'1,2% de tots els tumors en els homes i l'1,6% en les dones.
Des de fa uns anys s'observa un increment continuat en el nombre casos que es diagnostiquen cada any.
Càncer de pell no melanoma: està associat a l'exposició solar acumulada al llarg de la vida i apareix en els llocs del cos més exposats.
Representa el 95% de tots els càncers de pell, si bé presenta poca mortalitat.
S'ha demostrat que l'exposició excessiva al sol és el factor de risc més important de patir càncer de pell, tant del melanoma com del no melanoma.
Més del 80% dels casos de càncer de pell es podrien prevenir evitant una exposició excessiva al sol i les cremades cutànies, especialment durant la infantesa i l'adolescència.
El bronzejat és la resposta de la pell davant l'agressió que li produeixen les radiacions solars.
Els melanòcits alliberen melanina com a mecanisme de protecció.
La melanina és la substància que dóna el color a la pell.
Les persones que tenen la pell molt blanca i amb l'exposició solar es posen vermelles tenen més facilitat per cremar-se, ja que el mecanisme de protecció és menor.
La pell té memòria i els efectes de les radiacions són acumulatius i progressius.
Ara que ja entrem en una època de fer moltes activitats a l'aire lliure i en contacte amb la natura, cal que recordem les mesures de protecció solar per gaudir del sol de manera saludable:
Les recomanacions esmentades anteriorment són especialment importants en lactants i infants, pel seu risc més elevat de patir cremades, ja que tenen la pell extremadament sensible a les radiacions solars.
A més, cal tenir en compte el següent:
Així mateix, les persones de pell molt blanca que tenen dificultat per bronzejar-se i facilitat per cremar-se quan prenen el sol han d'extremar les mesures de protecció solar, ja que són més sensibles a les radiacions ultraviolades i presenten un risc més alt de desenvolupar càncer de pell.
L'exposició solar sense una protecció adequada comporta cremades, envelliment prematur de la pell i aparició d'arrugues.
Existeix una classificació dels tipus de pell que s'anomena fototipus cutani, que recull els trets físics que identifiquen el comportament i la resposta de la pell davant l'exposició al sol.
Com més baix sigui el fototipus, més elevades han de ser les mesures de protecció solar.
Classificació dels tipus de pell o fototipus cutani.
És important que cadascú conegui el seu fototipus de pell i l'índex de radiació ultraviolada ( unitat de mesura internacional d'intensitat de la radiació ultraviolada solar a un lloc i moment determinat), fet que ens permetrà seguir de manera individualitzada les mesures preventives recomanades quan fem activitats a l'aire lliure.
Índex de radiació ultraviolada.
En qualsevol cas, si necessiteu consell o informació addicional, el vostre metge o metgessa o el personal d'infermeria d'atenció primària, o bé el vostre pediatre, així com el farmacèutic de la vostra farmàcia habitual us aconsellaran sobre les recomanacions preventives que s'adeqüin millor al vostre tipus de pell.
Cadascú ha de tenir presents les pigues de tota la vida i reconèixer possibles canvis de la mida, la forma, la textura i el color d'aquestes pigues.
Cal consultar el metge o metgessa si s'aprecia una lesió nova a la pell que no es cura o canvis en l'aspecte d'una piga: